### Beslutning

Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.

**Budgetforslag fra [adresse]**

Borgere, som gerne vil følge med i kommunalpolitik, bør kunne overvære byrådsmøderne hjemmefra: Derfor ønsker vi i Radikale Venstre at få oprettet et byråds-TV, således det er muligt at følge med i byrådsdebatterne på hjemmesiden gennem både lyd og video. Den lange pandemi har vist os, at den form for digitale løsninger faktisk kan fungere ganske godt. Så lad os lære af de erfaringer og give borgerne adgang til at følge med i debatterne over nettet.

Der har været positivt respons fra borgerne om at kunne lytte til byrådsdebatterne på en lydfil. Vi mener dog, at dét at kunne se det enkelte byrådsmedlems tale er lige så afgørende for forståelsen og helhedsindtrykket af debatten. Indtrykket af debatten bliver mere levende, når man kan aflæse både krops- og ansigtsudtryk.

Motivationen bag byråds-TV er først og fremmest et forsøg på at inddrage endnu flere borgere i demokratiet. Medborgerskab har stået højt på vores prioriteringsliste, og med dette forslag, ser vi en mulighed for at flere borgere kan få en mulighed for at deltage i lokalpolitikken.

Det er vores opfattelse at forslaget vil komme alle borgere til gavn. Med et byråds-TV kan borgere, der er forhindret i at troppe op på rådhuset, også deltage. Står man f.eks. med et sygt barn eller er langt væk hjemmefra, er det belejligt med en digital løsning, der ikke hæmmer oplevelsen af debatten. Debatten skal desuden ikke kun vises live, men også kunne ses efterfølgende på hjemmesiden i en begrænset periode. Dermed kan man følge med i byrådets dagligdag på alle tidspunkter af døgnet, hvilket er fordelagtigt, hvis man f.eks. arbejder nattevagter eller på anden vis er forhindret i at følge med en onsdag eftermiddag.

En nytænkning af byrådsmøderne vil også kunne inddrage flere unge i lokalpolitikken. Unge mennesker er generelt meget aktive på digitale platforme og studerende har også ofte mere skæve skemaer, hvor en digital platform derfor er at finde fordelagtig. Det fysiske element ved byrådsmøderne er også en forhindring for f.eks. ældre, kørestolsbrugere eller andre gangbesværede. Derfor vil byråds-TV formå at favne bredt og medføre at alle kan deltage i møderne.

TV-transskribering er desuden intet nyt og har allerede vundet succes rundt i landet. Flere kommuner som Odense, Silkeborg, Skanderborg og Helsingør gør brug af byråds-TV. Hos Odense Kommune er opgaven udliciteret til et privat firma (kommuneTV), der sørger for det tekniske-setup. Her er det ligeledes muligt at følge med gennem en app til telefonen, hvilket gør det nemt for borgerne at deltage til byrådsmøderne.

Det indstilles at:

1. Der etableres en byråds-TV, således at de Aarhusianske borgere har mulighed for at følge med byrådsdebatterne live på web-tv.

### Sagens forløb

22-06-2021 [adresse]
Forslaget blev på byrådsmødet den 22. juni 2021 henvist til Magistraten med henblik på at indgå i budgetdrøftelserne for 2022.